Հրանուշ Թովմասյան

Հրանուշ Թովմասյան (), հայ լեզվաբան, թարգմանչուհի, բանասիրական գիտությունների դոկտոր, պրոֆեսոր (2022)։

Կրթություն 
Ծնվել է 1982 թվականի մարտի 29-ին։ 1999-2004 թվականներին սովորել է Երևանի Վ. Բրյուսովի անվան պետական լեզվաբանական համալսարանի Ռոմանագերմանական լեզուների ֆակուլտետի անգլերենի, իսպաներենի բաժինը՝ գերազանց ավարտելով և ստանալով անգլերեն և իսպաներենի մասնագետի, ուսուցչի որակավորում։ 2007 թվականին Երևանի Վ. Բրյուսովի անվան պետական լեզվաբանական համալսարանում պաշտպանել է թեկնածուական ատենախոսությունը և դարձել բանասիրական գիտությունների թեկնածու (ընդհանուր և կիրառական լեզվաբանություն մասնագիտությամբ)։ 2008 թվականի հունիսի 18-ից հուլիսի 18-ը Մեծ Բրիտանիայի Քեմբրիջի համալսարանում Բաց հասարակության ինստիտուտի դրամաշնորհով գիտական հետազոտություն է կատարել լեզվաբանության ոլորտում։ 2009 թվականին Երևանի Վ. Բրյուսովի անվան պետական լեզվաբանական համալսարանի կողմից դոցենտի կոչում է ստացել լեզվաբանություն մասնագիտությամբ։ 2010, 2011, 2012 թվականների օգոստոսի 1-ից 31-ը իտալերենի և մշակութի դասընթաց է անցել Պերուջիայի օտարերկրացիների համալսարանում (Պերուջա, Իտալիա)։ 2018 թվականին ՀՀ ԳԱԱ Հր. Աճառյանի անվան Լեզվի ինստիտուտում պաշտպանել է դոկտորական ատենախոսություն «Կանխենթադրույթի՝ որպես տեքստի կապակցման միջոցի լեզվաճանաչողական հայեցակերպը» թեմայով և դարձել է բանասիրական գիտությունների դոկտոր (Ընդհանուր և համեմատական լեզվաբանություն մասնագիտությամբ)։

Հայաստանի տարբեր քաղաքներում և արտասահմանում մասնակցել է մի շարք գիտաժողովների, ֆորումների, աշխատաժողովների։

Գործունեություն 
2006-2010 թվականներին պայմանագրային հիմունքներով աշխատել է թարգմանիչ Հայաստանի ազգային պատկերասրահում։ Նույն թվականներին Երևանի Վ. Բրյուսովի անվան պետական լեզվաբանական համալսարանում եղել է Երիտասարդ գիտնականների խորհրդի գիտական հոդվածների «Ժամանանակից բանասիրության հիմնախնդիրները» ժողովածուի գլխավոր խմբագիր, ինչպես նաև Երիտասարդ գիտնականների խորհրդի նախագահ։ 2006-2009 թվականներին նույն համալսարանում եղել է Լեզվաբանության և հաղորդակցման տեսության ամբիոնի դասախոս՝ դասավանդելով լեզվաբանություն, գործաբանություն, հանրալեզվաբանություն, ընդհանուր լեզվաբանություն։ 2004-2015 թվականներին դասավանդել է Անգլերենի հնչյունաբանության և քերականության ամբիոնում՝ դասավանդելով անգլերենի տեսական քերականություն, բանավոր խոսք, հնչյունաբանություն, գրավոր խոսք, անգլերենի շարահյուսություն։

2008 թվականի փետրվարի 17-ից–20-ը ԵԱՀԿ/ԺԻՄԻԳ Նախագահական ընտրությունների դիտորդական առաքելության ժամանակ եղել է բանավոր թարգմանիչ։ 2008 թվականի մայիս–հունիս ամիսներին ԵԱՀԿ/ԺԻՄԻԳ մարտի 1-ի դեպքերի վերաբերյալ դատական մշտադիտարկման համար եղել է բանավոր թարգմանիչ։

2009 թվականից Երևանի Վ. Բրյուսովի անվան պետական լեզվաբանական համալսարանում Լեզվաբանության և հաղորդակցման տեսության ամբիոնի դոցենտ է (դասավանդած դասընթացները՝ գործաբանություն, հանրալեզվաբանություն, ընդհանուր լեզվաբանություն, լեզվաբանության ներածություն)։ 2010 թվականի նոյեմբեր-դեկտեմբեր ամիսներին Հայաստանի կառավարությունում եղել է թարգմանիչ։ 2010 թվականի հոկտեմբերից մինչև 2013 թվականի փետրվարը Երևանի Վ. Բրյուսովի անվան պետական լեզվաբանական համալսարանում եղել է անգլերենի հնչյունաբանության և քերականության ամբիոնի վարիչ, 2010-2015 թվականներին՝ կառավարման խորհրդի անդամ։

2011-2019 թվականներին Երևանի պետական համալսարանում եղել է Անգլերենի ուսումնասիրության հայկական ասոցիացիայի անդամ (ԱՈՒՀԱ)։ 2012 թվականի մայիսին ՀՀ արդարադատության նախարարությունում եղել է փորձագետ-թարգմանիչ։

2019 թվականից ՀՀ Բարձրագույն որակավորման կոմիտեում Բարձրագույն որակավորման կոմիտեի 009 «օտար լեզուներ» մասնագիտական խորհրդի անդամ է, այդ թվականի սեպտեմբեր-նոյեմբեր ամիսներին՝ Գիտական աստիճանաշնորհման փորձագետ, նոյեմբեր-դեկտեմբեր ամիսներին՝ «Գիտական գրագիտության և գիտական բարևարքություն» դասընթացի համահեղինակ և վարող։ 2020 թվականից Հայաստանի մասնագիտական կրթության որակի ապահովման ազգային կենտրոն հիմնադրամում բարձրագույն կրթության փորձագետ է։

Հրանուշ Թովմասյանը հեղինակել է բազմաթիվ գիտական հոդվածներ և մեկ բուհական դասագիրք։

Կամավորական գործունեություն 
2007-2008 թվականներին Հայաստանում, Ֆրանսիայում և Գերմանիայում մասնակցել է բնապահպանական և ներառական կրթությանն առնչվող միջազգային կամավորական ճամբարների։

Այլ
Տիրապետում է ռուսերենի, անգլերենի, իսպաներենի, իտալերենի։

Աշխատություններ 
 English Studies in Albania. Volume 9, Issue 1, Page 73-84. ISSN 2078 –7413. Anaphoric deixis as presupposition triggerHranush TOVMASYAN, Yerevan Brusov State University of Languages and Social Sciences, Armenia
 Товмасян Г.Ж.Прагмасемантический анализ активаторов пресуппозиций  
 On Text Coherence via Frame-Based Presuppositions
 The Speaking Individual’s Presupposition Base as a Reflection of the Picture of the World and the Linguistic Picture of the World  Hranush Tovmasyan Yerevan Bryusov State University of Languages and Social Sciences
 Text cohesion via the presupposition base realized through antonymy of language units
 Text cohesion via the presupposition base realized through antonymy of language units
 Text cohesion via the presupposition base realized through antonymy of language units
 EXT COHESION VIA THE PRESUPPOSITION BASE REALIZED THROUGH SYNONYMY OF LEXICAL UNITS TOVMASYAN HRANUSH ZH.
 Austrian Journal of Humanities and Social Sciences 
 Text cohesion via the presupposition base realized through antonymy of language units
 Developing listening skills and pronunciation / by Tovmasyan, H; Kocharyan, M.
 ԹովմասյանՀ.Ժ. Տեքստի ներկապակցումը եւ ամբողջականությունը կանխենթադրութային հենքի լեզվական ճանաչողական կառույցների միջոցով

Ծանոթագրություններ 

Բանասիրական գիտությունների դոկտորներ
Հայ թարգմանիչներ
Հայ բանասերներ
Կին գիտնականներ
ԵՊԼՀ շրջանավարտներ
Հայ պրոֆեսորներ